SIR নিয়ে ফের সুর চড়াল তৃণমূল, দিল্লি যাচ্ছেন তৃণমূলের ১০ সাংসদ, এবার কী হবে?

কলকাতা: এসআইআর আবহে এবার দিল্লিতে বড়সড় প্রতিবাদে তৃণমূল। সোমবার দলের নেতৃত্বের সঙ্গে ভার্চুয়াল বৈঠকে তারই প্রস্তুতি শুরু করে দিলেন দলের সর্বভারতীয় সাধারণ সম্পাদক অভিষেক বন্দ্যোপাধ্যায়। জানা গিয়েছে, সেই বৈঠকেই ১০ সাংসদের একটি টিম গড়ে দিলেন তিনি। তাদের বিশেষ দায়িত্বও দেওয়া হয়েছে বলে জানা গিয়েছে।

দিল্লিতে নির্বাচন কমিশনের দফতরে গিয়ে মুখ্য নির্বাচন কমিশনারের সঙ্গে দেখা করার নির্দেশ দেওয়া হল তৃণমূলের ১০ সাংসদকে। অভিষেকের পরামর্শ, দিল্লি গিয়ে সাক্ষাৎকারের সময় চাইতে হবে কমিশনের কাছে। ‘অপরিকল্পিত’ এসআইআর, তার যাবতীয় সমস্যা পেশ করতে হবে সেখানে। সূত্রের খবর, ১০ জনের এই দলে রয়েছেন বর্ষীয়ান সাংসদ সুদীপ বন্দ্যোপাধ্যায়, সৌগত রায়, কল্যাণ বন্দ্যোপাধ্যায়, ডেরেক ও’ব্রায়েন, শতাব্দী রায়, দোলা সেন, মহুয়া মৈত্র, প্রকাশ চিক বরাইক, সাজদা আহমেদ, মমতাবালা ঠাকুর, সাকেত গোখলে। অভিষেক আরও জানিয়েছেন, সুদীপ বন্দ্যোপাধ্যায় যেহেতু অসুস্থ, তাই তিনি দিল্লি যেতে পারলে যাবেন, নইলে ৯ সাংসদের উপরই এই ভার দেওয়া হচ্ছে।

আরও পড়ুন: ফের মুখ্য নির্বাচনী কমিশনারকে চিঠি মুখ্যমন্ত্রীর, কী বিষয়ে প্রশ্ন তুলে চিঠি?

রাজ্যজুড়ে এসআইআর প্রক্রিয়া চলছে। যা ঘিরে শুরু হয়েছে রাজনৈতিক চাপানৌতর। এর আগেও একাধিকবার সরব হয়েছেন মুখ্যমন্ত্রী মমতা বন্দ্যোপাধ্যায়। সোমবার ফের তিনি নির্বাচন কমিশনকে প্রশ্ন ছুঁড়ে দিলেন। এরই মধ্যে ভার্চুয়াল বৈঠক থেকে তৃণমূলের সেকেন্ড ইন কম্যান্ড অভিষেক বন্দ্যোপাধ্যায়ও ১০ সাংসদের টিম গঠন করে দিলেন। দু’মাসে তড়িঘড়ি এসআইআরের কাজের জন্য কী কী সমস্যা তৈরি হয়েছে, তা ভালোভাবে পেশ করতে হবে কমিশনের দফতরের। ১০ সাংসদকে তা বুঝিয়ে দিয়েছেন অভিষেক।