“ডবল ইঞ্জিন উত্তরপ্রদেশ, মহারাষ্ট্র বড় চোর,” বিজেপিকে নিশানা মমতার

ওয়েব ডেস্ক: রাজ্য স্তরের নেতা হোক বা কেন্দ্রীয় নেতৃত্ব- রাজ্য সরকারকে নিশানা করতে বারংবার ‘চোর’ বা ‘চুরি’ শব্দের ব্যবহার করে পদ্ম শিবির। গত সপ্তাহে মেট্রো প্রকল্পের উদ্বোধন করতে এসে বক্তব্য রাখতে গিয়ে প্রধানমন্ত্রী মোদির (Narendra Modi) মুখেও শোনা গিয়েছে এই শব্দগুলি। আর এবার এই ইস্যুতে বিজেপিকে পাল্টা বিঁধলেন তৃণমূল (Trinamool Congress) সুপ্রিমো মমতা বন্দ্যোপাধ্যায় (Mamata Banerjee)। মঙ্গলবার বর্ধমানের প্রশাসনিক সভা থেকে ‘চোর’ ইস্যুতে বিজেপিকে নিশানা করেন মুখ্যমন্ত্রী।

এদিনের সভামঞ্চ থেকে মমতা বলেন, “আপনাদের ডবল ইঞ্জিন সরকার – উত্তরপ্রদেশ, মহারাষ্ট্র সবচেয়ে বড় চোর। আপনি চোর সর্দারদের নিয়ে মিটিং করেন।” এছাড়াও তিনি প্রধানমন্ত্রী মোদিকে সরাসরি নিশানা করে বলেন, “আপনার চেয়ারকে সম্মান করি।” এরপর তিনি প্রধানমন্ত্রীর উদ্দেশ্যে প্রশ্ন ছুঁড়ে বলেন, “প্রশ্ন করতেই হবে, বাংলাকে চোর কেন বললেন প্রধানমন্ত্রী?”

আরও পড়ুন: DVC-কে নিশানা মুখ্যমন্ত্রীর

এখানেই শেষ নয়, একইসঙ্গে বর্ধমানের প্রশাসনিক সভার মঞ্চ থেকে মমতা নাম না করে তৃণমূল থেকে বিজেপিতে যাওয়া নেতাদেরও নিশানা করেন। সেই সঙ্গে বিজেপি শাসিত একাধিক ‘ডবল ইঞ্জিন’ রাজ্যের কথা উল্লেখ করে তৃণমূল সুপ্রিমো বলেন, “বাংলাকে চোর কেন বললেন? চোর আপনাদের ডবল ইঞ্জিন সরকার। আর আপনারা ভোটের সময় পরিযায়ীর মতো আসেন বাংলায়। এসে চোর সর্দারদের সঙ্গে মিটিং করেন।”

আসলে কেন্দ্রের প্রকল্পের টাকা নিয়ে বারবার কেন্দ্রীয় বঞ্চনার অভিযোগ করতে শোনা যায় তৃণমূলকে। এদিকে আবার সেই টাকা নিয়ে রাজ্যে দুর্নীতি হয় বলে পাল্টা নিশানা করতে শোনা যায় পদ্ম শিবিরের নেতাদের। মেট্রো প্রকল্পের উদ্বোধনে রাজ্য সফরে এসে একই কথা বলে গিয়েছেন প্রধানমন্ত্রী নরেন্দ্র মোদি। তবে তার পাল্টা জবাবে মমতা দেখিয়ে দিলেন, কে বা কারা আদতে চোর।